Language learning strategy use by early adolescent monolingual efl and multilingual efl/l2 greek learners in the greek educational context
Authors: Μίτιτς Λυδία 
Published: September 2021

Η παρούσα μελέτη εξετάζει τις πιθανές διαφορές στη χρήση των στρατηγικών εκμάθησης γλωσσών ανάμεσα σε μονόγλωσσους (Γ1 ελληνική) και πολύγλωσσους (Γ1 εκτός ελληνικής) έφηβους μαθητές της αγγλικής ως ξένης γλώσσας. Επίσης, εξετάζει την επίδραση του φύλου, της ηλικίας, του επιπέδου γλωσσομάθειας και του κίνητρου για εκμάθηση της αγγλικής στη συχνότητα και το είδος των στρατηγικών εκμάθησης γλωσσών με σκοπό να βοηθήσει τους καθηγητές των γλωσσών να αποκτήσουν επίγνωση των στρατηγικών προφίλ των μαθητών τους και να ενσωματώσουν μια κατάλληλη διδασκαλία των στρατηγικών. Ο δευτερεύων σκοπός της μελέτης ήταν να εξετάσει την πιθανή μεταφορά των στρατηγικών από την Γ2 ελληνική στην ΞΓ αγγλική και το αντίστροφο στην περίπτωση των πολύγλωσσων μαθητών.Αυτή η μεγάλης κλίμακας συγκριτική μελέτη συμπεριλάμβανε όλο το μαθητικό πληθυσμό των γυμνασίων της Κομοτηνής, που αποτελούνταν από μαθητές ηλικίας 12-15 ετών (n=1239, n=932 μονόγλωσσοι και n=307 πολύγλωσσοι). Συμμετείχαν 595 αγόρια και 638 κορίτσια. Οι συμμετέχοντες ήταν μαθητές της της Α’, Β’ και Γ’ τάξης του γυμνασίου: Α’ τάξη (n=471), Β’ τάξη (n=421) και Γ’ τάξη (n=447). Οι πολύγλωσσοι μαθητές που συμμετείχαν στην παρούσα μελέτη δήλωσαν στο σύνολό τους έναν μεγάλο αριθμό πρώτων γλωσσών (17 γλώσσες ή συνδυασμούς γλωσσών ως Γ1 και 26 γλώσσες ή συνδυασμούς γλωσσών ως γλώσσες τις οποίες χρησιμοποιούσαν στο σπίτι).Οι συμμετέχοντες συμπλήρωσαν προσαρμοσμένα ερωτηματολόγια. Και οι δύο ομάδες συμπλήρωσαν το Strategy Inventory for Language Learning (SILL) Version 7.0 (Oxford, 1990) για την ανίχνευση της χρήσης των στρατηγικών εκμάθησης της αγγλικής ενώ η πολύγλωσση ομάδα συμπλήρωσε και δεύτερο SILL για τις στρατηγικές εκμάθησης της ελληνικής. Για την ανάλυση των δεδομένων χρησιμοποιήθηκε η περιγραφική στατιστική, η πολυμεταβλητή ανάλυση διακύμανσης MANOVA, η ανάλυση διακύμανσης με έναν και δύο παράγοντες ANOVA, το t-test για ανεξάρτητα και εξαρτώμενα δείγματα και η Pearson r συσχέτιση.Τα ευρήματα έδειξαν στατιστικά σημαντικές διαφορές ανάμεσα σε μονόγλωσσους και πολύγλωσσους στη συχνότητα της γενικής χρήσης των στρατηγικών όπως και στις κατηγορίες των αντισταθμιστικών και μεταγνωστικών στρατηγικών. Οι πολύγλωσσοι εμφάνισαν συχνότερη χρήση των παραπάνω στρατηγικών, κάτι που συνέβη και στην περίπτωση συγκεκριμένων τεμαχίων. Δήλωσαν ότι έκαναν συχνότερη χρήση 14 συγκεκριμένων στρατηγικών σε σχέση με τους μονόγλωσσους ενώ οι μονόγλωσσοι υπερτερούσαν σε τέσσερεις στρατηγικές. Τα ευρήματα αποκάλυψαν διαφορά στη συχνότητα και το είδος των στρατηγικών που προτιμούν οι μονόγλωσσοι και οι πολύγλωσσοι μαθητές της αγγλικής.Επίσης, βρέθηκε στατιστικά σημαντική επίδραση του φύλου, της ηλικίας, του επιπέδου γλωσσομάθειας στα αγγλικά και του κινήτρου για την εκμάθηση των αγγλικών. Τα κορίτσια χρησιμοποιούν περισσότερες στρατηγικές από τα αγόρια στο σύνολό τους αλλά και στις γνωστικές, αντισταθμιστικές, μεταγνωστικές, συναισθηματικές και κοινωνικές κατηγορίες. Όσο μεγαλώνουν, οι έφηβοι χρησιμοποιούν λιγότερο τις μνημονικές και γνωστικές στρατηγικές ενώ αυξάνουν τη χρήση των αντισταθμιστικών και συναισθηματικών στρατηγικών. Το επίπεδο γλωσσομάθειας και το κίνητρο επιδρούν θετικά στη συχνότητα της χρήσης των στρατηγικών. Έχουν παρατηρηθεί 16 περιπτώσεις αλληλεπίδρασης ανάμεσα στις ανεξάρτητες μεταβλητές (μονόγλωσσος vs πολύγλωσσος, φύλο, ηλικία, επίπεδο γλωσσομάθειας στα αγγλικά και κίνητρο για εκμάθηση των αγγλικών) και την εξαρτημένη μεταβλητή (στρατηγικές εκμάθησης γλωσσών).Τέλος, η παρούσα μελέτη κατέγραψε στατιστικά σημαντική διαφορά ανάμεσα στην ελληνική ως Γ2 και την αγγλική ως ΞΓ όσον αφορά στη συχνότητα χρήσης των στρατηγικών των πολύγλωσσων μαθητών. Στην περίπτωση της ελληνικής ως Γ2, οι μαθητές δήλωσαν μεγαλύτερη χρήση του συνόλου των στρατηγικών ενώ στις κατηγορίες των στρατηγικών δήλωσαν ότι χρησιμοποιούν περισσότερες γνωστικές στρατηγικές για τα ελληνικά και περισσότερες συναισθηματικές για τα αγγλικά. Επίσης, στατιστικά σημαντικές διαφορές βρέθηκαν και σε 19 στρατηγικά τεμάχια (14 στρατηγικές χρησιμοποιούνται περισσότερο στην περίπτωση της ελληνικής γλώσσας). Υπάρχει θετική συσχέτιση ανάμεσα στα ελληνικά και τα αγγλικά ως προς τη συχνότητα της χρήσης των στρατηγικών.